ΓΡΑΠΤΗ ΕΡΩΤΗΣΗ E-2560/96 υποβολή: W.G. van Velzen (PPE) προς την Επιτροπή (11 Οκτωβρίου 1996)

Θέμα: Τα τιμολόγια στον τομέα των τηλεπικοινωνιών

Δημοσιεύθηκε προσφάτως έρευνα της Διεθνούς Ένωσης Χρηστών των Μέσων Τηλεπικοινωνίας (INTUG) σχετικά με τα τιμολόγια των τηλεφωνικών συνδιαλέξεων. Από την έρευνα αυτή απορρέει ότι για μία υπεραστική συνδιάλεξη 5 λεπτών, η διαφορά μεταξύ εθνικών και διεθνών τιμολογίων, για τα ίδια χιλιόμετρα, μπορεί να είναι τεράστια. Επί παραδείγματι, στις Κάτω Χώρες η διαφορά αυτή είναι της τάξης του 454%! Επίσης, από έρευνα της ομάδας εργασίας Π.Α.Δ. απορρέει ότι σε σημαντικά κράτη μέλη της Ε.Ε. η τιμή των μισθωμένων γραμμών είναι κατά μέσον όρο τριπλάσια της τιμής που ισχύει σε κάποιο γειτονικό κράτος. Συγχρόνως, από διεξαχθείσα έρευνα απορρέει ότι χώρες με σχετικά χαμηλό τιμολόγιο για τις εσωτερικές μισθωμένες γραμμές, εφαρμόζουν σχετικά υψηλότερες τιμές εκτός συνόρων.

Οι μισθωμένες γραμμές είναι μεγάλης σημασίας για μια αγορά της τηλεπικοινωνίας που διέπεται από τον ανταγωνισμό και οι υψηλές τιμές παρεμποδίζουν την ανάπτυξη μιας πραγματικά εναρμονισμένης ευρωπαϊκής αγοράς, καθώς και την ανάπτυξη της κοινωνίας των πληροφοριών. Ως εκ τούτου, μπορεί να ανακοινώσει η Επιτροπή:

1. Εάν έχει λάβει γνώση των αποτελεσμάτων παρομοίων ερευνών;

2. Εάν μπορεί να δικαιολογήσει τις τεράστιες αυτές διαφορές τιμών που εξακολουθούν να υφίστανται στην Ε.Ε.;

3. Σε ποιές ενέργειες είναι διατεθειμένη να προβεί, τόσο υπό το φως της οδηγίας 92/44 ((EE L 165 της 19.06.1992, σελ. 27)) σχετικά με την εφαρμογή της Παροχής Ανοικτού Δικτύου στις μισθωμένες γραμμές, όσο και άλλων οδηγιών για τα μέσα τηλεπικοινωνίας, προτού περατωθούν οι εργασίες αναθεώρησης διαφόρων σχετικών οδηγιών;

Απάντηση του κυρίου Bangemann εξ ονόματος της Επιτροπής (13 Νοεμβρίου 1996)

Η Επιτροπή έχει υπόψη της ότι, παρά την έγκριση σειράς νομοθετικών μέσων για την φιλελευθεροποίηση και την εναρμόνιση του τομέα των τηλεπικοινωνιών σε όλη την Κοινότητα (και ιδίως, παρά την απαίτηση της παροχής ανοικτού δικτύου (ΟΝΡ) για διαμόρφωση των τιμών συναρτήσει του κόστους), τα επίπεδα τιμών εμφανίζουν σοβαρές διακυμάνσεις μεταξύ των κρατών μελών ανάλογα με το είδος των παρεχόμενων υπηρεσιών.

Εν γένει, το σταδιακό άνοιγμα στον ανταγωνισμό του τομέα των τηλεπικοινωνιών, σε συνδυασμό με την τεχνολογική πρόοδο, προκαλεί τη μείωση των τιμών. Μετά από πολιτική απόφαση υπέρ της φιλελευθεροποίησης του τομέα, σε όλες τις ευρωπαϊκές χώρες έχει κινηθεί συνολική, αν και διαφορετική, διαδικασία για την εξισορρόπηση των τιμών, με στόχο τη διαμόρφωση των τιμών συναρτήσει του κόστους. Ωστόσο, σε τομείς όπου εξακολουθεί να υφίσταται ελάχιστος ανταγωνισμός, οι τιμές δεν έχουν ουσιαστικά τροποποιηθεί και παρατηρούνται σοβαρές διαφορές μεταξύ των κρατών μελών.

Κατά την άσκηση των ελεγκτικών της καθηκόντων όσον αφορά την εφαρμογή της κοινοτικής νομοθεσίας η Επιτροπή παρακολουθεί την κατάσταση στα κράτη μέλη και έχει ήδη κινήσει διαδικασία παράβασης των κοινοτικών διατάξεων κατά ορισμένων κρατών μελών για ατελή εφαρμογή των διατάξεων περί ανοικτής παροχής δικτύου, με ιδιαίτερη αναφορά στην οδηγία που ρυθμίζει την εκμίσθωση γραμμών παροχής ανοικτού δικτύου ((Οδηγία του Συμβουλίου 92/44/ΕΟΚ της 5ης Ιουνίου 1992 για την εφαρμογή της παροχής ανοικτού δικτύου στις μισθωμένες γραμμές - ΕΕ L 165, της 19.6.1992. )).

Εξάλλου η Επιτροπή θεωρεί ότι μετά από τη φιλελευθεροποίηση των εναλλακτικών υποδομών από 1ης Ιουλίου 1996, το πρόβλημα της υπερβολικής τιμολόγησης των εκμισθούμενων γραμμών, που θίγει η παρούσα ερώτηση, αναμένεται να αποκλιμακωθεί ουσιαστικά δεδομένου ότι οι μέχρι πρό τινος φορείς προνομιακής εκμετάλλευσης είναι όλο και περισσότερο υποχρεωμένοι να προσαρμόζουν τα τιμολόγιά τους λαμβάνοντας υπόψη τις χαμηλότερες χρεώσεις υπηρεσιών εκ μέρους των ανταγωνιστών τους.